Noverint universi quod cum ego Ida ducissa et domina de Marbo soror Willelmi quondam Viennensis et Matisconensis comitis intuitu Dei et pro anime mee et predecessorum meorum remedio dederim et concesserim perpetuo tam in vita quam in morte ecclesie sancte Marie de Miratorio et fratribus ibidem Deo servientibus X libras Stephanienses de illis LX libris quas pro mei portioni patrimonii in puteo domini Saliniensis possidebam et que michi in quindena sancti Johannis Baptiste quolibet anno debebant persolvi et eos de dictis X libris investierim. Postea considerata tenuitate loci et fratrum indigentia volens augmentare supradictam elemosinam quam feceram dedi et concessi eisdem fratribus alias X libras Stephanienses singulis annis in eodem puteo percipiendas preter illas dictas X libras supra memoratas. Et ut hec elemosina sive donatio quam predicte ecclesie feci valeat inviolabiliter permanere presentem cartam impressione sigillorum domini N. archiepiscopi Bisuntinensis et archidiaconi Saliniensis et meo feci roborari. Actum anno Domini Mo CCo XXXIo.